VRTEC: DAN Z REŠEVALCEM V EVROPSKEM TEDNU MOBILNOSTI

Danes je bil za otroke iz skupine Pikapolonice prav poseben dan.

Po malici in jutranjih dejavnostih smo se pogovorili o tem, kar smo videli včeraj s pomočjo računalnika. Otroci so si zapomnili, da je bila skupna vaja gasilcev, reševalcev in policistov neke vrste igra. Danes pa smo se mi igrali nesrečo. Dogovorili smo se, da se bo en otrok "poškodoval". Kdo bi to bil? Takoj se je javilo pet otrok, zato smo poškodovanca izšteli. Izšteli smo deklico, ki je imela na roki že neko odrgnino. Dogovorili smo se, da je tako za hec tekla po igralnici, se spotaknila in padla, ob tem pa z roko udarila ob mizo. Sedaj jo roka zelo boli, ne more je premakniti. Na pomoč smo poklicali reševalce. Otroke sem vprašala, na katero številko moram poklicati; nekaj jih je vedelo, da na 112. In smo poklicali. Klic sem dala na zvočnik, tako so vsi lahko slišali pogovor z reševalcem na "reševalni postaji", v resnici pa je bil reševalec že pred vrati igralnice. Ko je prišel v igralnico, so si ga najprej vsi otroci dobro ogledali. Ko pa je pričel z nudenjem prve pomoči in je deklico spraševal, kaj je delala, kako je padla, ali se vsega spomni, je deklica odgovarjala, da ne ve. Potem je vprašal otroke, kaj se je zgodilo. Povedali so mu tako, kot smo se dogovorili – da je tekla po igralnici, padla in se udarila z roko v mizo. Vprašal jih je tudi, ali je potem, ko je padla, kaj zaspala, pa so rekli, da ne. Vprašal jih je, ali je kaj zaprla oči, ali je ves čas gledala, pa so rekli, da je gledala. Nato je roko zavil s povojem in jo mobiliziral z ruto. Po opravljeni prvi pomoči je otrokom pokazal, kaj ima v kovčku, otroke je spodbudil, da so opisali njegova oblačila in obutev in zakaj ima takšna oblačila in obutev. Otroci so dobro opisali njegova oblačila in zakaj ima oranžna oblačila z odsevniki, zakaj pa ima močnejšo obutev, pa jim je razložil reševalec. Vsi so tudi opazili, da ima za pasom vokitoki. Reševalec jim je povedal, da je to radijska postaja, s pomočjo katere je povezan s centrom za obveščanje. Opazili so tudi, da ima žepno svetilko. Reševalec je rekel, da gredo včasih reševat tudi ponoči, in kjer ni luči, jo uporabijo.

Po tem ogledu nas je odpeljal v reševalno vozilo, s katerim bo deklico odpeljal v bolnišnico, kjer ji bodo slikali roko. Otroci so ugotovili, da se deklica ne more sama preobleči in ne preobuti zaradi t. i. poškodbe, zato so ji pri tem solidarno pomagali. V rešilcu je reševalec deklico dal na nosila, ostali pa so se postavili okoli nosil. Takoj so pričeli z vprašanji, kaj je kaj v reševalnem vozilu. Ogledali so si vsak kotiček, za vsaka vratca in predal so vprašali, kaj je tam in čemu služi. Reševalec jim je na vsa vprašanja odgovoril in jim pokazal vse, kar jih je zanimalo. Vsem je pomeril vsebnost kisika v krvi, pokazal jim je, kako deluje sesalec tekočin. Nekdo je povedal, da imajo nekaj podobnega doma, da čistijo nos.  Za konec ogleda so si ogledali opozorilne luči na zunanji strani reševalnega vozila in prisluhnili sireni.

Reševalec je pokazal še sosednji skupini reševalno vozilo, mi smo v tem času počakali na šolskem igrišču. Otroci so se igrali reševalce. Do takrat, ko se nam je reševalec ponovno pridružil, je en otrok nekoliko podrsal po tleh in si odtrgal hrasto. Pričel je krvaveti, zato je reševalec nudil tudi njemu prvo pomoč. Razkužil mu je rano in nanjo pritisnil obliž. Potem so mu otroci kazali že zaceljene rane; tudi za take ranice je poskrbel naš gost. Nazadnje je našo "poškodovanko" je rešil povoja in rute.

Hvala ZD Bled in reševalcu Nejcu za sodelovanje.

Tatjana Rituper, dipl. vzgojiteljica